२

नई दिल्ली. दिल्ली सरकार 15 अप्रैल से दिल्ली में ऑड-ईवन फॉर्मूले का पार्ट -2 लॉन्च करने जा रही है। इस बीच विश्व हिंदू परिषद (वीएचपी) ने मांग की है कि ऑड-ईवन-2 को राम नवमी के दिन से लागू नहीं किया जाए, बल्कि इसके अगले दिन से इसे शुरु किया जाए। लेकिन केजरीवाल सरकार ने वीएचपी की मांग ठुकराते हुए साफ कर दिया है कि ऑड इवन फॉर्मूला 15 अप्रैल से ही लागू होगा। राम नवमी की शोभा यात्रा नहीं रोक सकती सरकार...

-वीएचपी का कहना है कि रामनवमी के दिन दिल्ली में बड़ी शोभा यात्रा निकाली जाती है। इसमें कई गाड़िया शामिल होती हैं। ऐसे में अगर ऑड-ईवन लागू हुआ तो लोगों को काफी परेशानी होगी।

- वीएचपी ने सरकार से इसे 1 दिन के लिए टालने की रिक्वेस्ट की थी। जिसे सरकार ने मांगने से इनकार कर दिया है।

- वीएचपी नेता विनोद बंसल ने दिल्ली सरकार को चेतावनी देते हुए कहा कि शोभा यात्रा को निकलने से कोई नहीं रोक सकता।

- बंसल ने दिल्ली सरकार पर निशाना साधते हुए ट्वीट भी किया है जिसमें कहा है, ‘रामनवमी पुरानी है या ऑड-ईवन।

- उन्होंने लिखा है कि 'सेक्युलर नेताओं में राम द्रोह की होड़ मची हुई है।’

क्या है ऑड-ईवन फॉर्मूला

-15 से 30 अप्रैल तक ऑड तारीख को ऑड नंबर की गाड़ियां और ईवन तारीख को ईवन नंबर की गाड़ियां सड़कों पर चलेंगी।

-गाड़ियों के नंबर के आखिर अंक से उनका ऑड-ईवन होना तय होगा।

-रविवार को इस फॉर्मूले से बाहर रखा है उस दिन यह लागू नहीं होगा।

-सरकार ने कहा है कि अगर यह ऑड-ईवन का सेकेंड राउंड सक्सेस होता है तो फिर आगे हर महीने 15-15 दिन के लिए यह प्लान लागू किया जा सकता है।

-पेट्रोल पंप एसोसिएशन ने साथ ही फैसला किया है इस दौरान दिल्ली में पेट्रोल पंप केवल 12 घंटे ही खुलेंगे। अभी तक पेट्रोल पंप 24 घंटे खुले होते थे।

-सुबह 8 बजे से रात 8 बजे तक जारी इस नियम को तोड़ने वालों को 2000 रुपए का जुर्माना भरना पड़ेगा.

ज्यादातर नियम पहले राउंड वाले ही - इनको जारी रहेगी छूट

-इस बार भी ऑड-ईवन के ज्यादातर नियम पुराने ही हैं।

- बाकी वीआईपी को छूट तकरीबन पहले की ही तरह दी गई है। राष्ट्रपति, उप राष्ट्रपति, प्रधानमंत्री, चीफ जस्टिस, लोकसभा प्रेसीडेंट, राज्यों के गर्वनर, यूनियन मिनिस्टर, लोकसभा और राज्यसभा में विपक्ष के नेता और लोकायुक्त शामिल हैं। इसके अलावा राज्यों के सीएम की गाड़ी को भी छूट मिलेगी।

-इमरजेंसी व्हीकल्स जैसे एंबुलेंस, फायर इंजन, अस्पताल का सामान ले जाने वाली गाड़ियां, कैदियों को ले जानी वाली गाड़ियां, लॉ एंड ऑर्डर से जुड़ी गाड़ियां ऑड-ईवन ट्रैफिक स्कीम के दायरे से बाहर रहेंगी।

-स्पेशल प्रोटेक्शन ग्रुप वाली गाड़ियों को भी ऑडईवन से छूट मिलेगी। रक्षा मंत्रालय की नंबर प्लेट्स वाली गाड़ियों को भी ऑड ईवन से छूट मिलेगी। पायलट कारें, ऐंबेसी की कारें और ट्व्हीलर्स को भी पहले की तरह ऑड ईवन के दायरे से छूट मिलेगी।